b'\n_START_ARTICLE_\nAvatud \xc3\xbchiskond\n_START_SECTION_\nAvatud \xc3\xbchiskond ja religioon Bergsonil\n_START_PARAGRAPH_\nAvatud \xc3\xbchiskonna m\xc3\xb5iste leiab arvatavasti esimesena kasutamist Henri Bergsoni teoses "Moraali ja religiooni kaks allikat". Bergson kirjeldab selles teoses "avatud \xc3\xbchiskonda" kui selliste inimeste hingelist kooslust, kes m\xc3\xb5istavad k\xc3\xb5ike terviku vaatepunktist l\xc3\xa4htuvalt ega ole piiratud reaalsete \xc3\xbchiskondade juhuslikest eelistustest ega sellega kaasnevast osalisest perspektiivist. Selline m\xc3\xb5istmine leiab aset intuitsioonis kui terviku m\xc3\xb5istmises. K\xc3\xb5ike terviku kohalt vaadelda suudavad Bergsoni arvates nt m\xc3\xbcstikud. Selliste inimeste osalusel leiab aset "avatud \xc3\xbchiskond ja religioon", mis pole v\xc3\xa4iklaselt piiratud \xc3\xbchek\xc3\xbclgsetest ideedest ega ajastulistest ise\xc3\xa4rasustest, vaid on tervikule orienteeritud, mist\xc3\xb5ttu siis ka k\xc3\xb5igele avatud.\n_START_SECTION_\nAvatud \xc3\xbchiskonna m\xc3\xa4\xc3\xa4ratlus Popperil\n_START_PARAGRAPH_\nPopper on Bergsoni avatud \xc3\xbchiskonna m\xc3\xb5iste mingil m\xc3\xa4\xc3\xa4ral aluseks v\xc3\xb5tnud, kuid seda kasutanud peamiselt v\xc3\xa4ga kaudselt idee tasandil ning otseselt Bergsoni arusaamist j\xc3\xa4rgimata._NEWLINE_Avatud \xc3\xbchiskond on Popperil eelk\xc3\xb5ige selline demokraatlik \xc3\xbchiskond, milles v\xc3\xb5im on v\xc3\xb5imalikult hajutatud ja kus on tagatud p\xc3\xb5hilised inim\xc3\xb5igused, neist t\xc3\xa4htsamatena s\xc3\xb5navabadus ja isiklik puutumatus. Sellises \xc3\xbchiskonnas k\xc3\xa4ib avalik arutelu \xc3\xbchiskonna paremaks tegemise nimel ning ettepanekud sammsammulisteks parandusteks peavad olema esitatud koosk\xc3\xb5las kriitilise ratsionalismi n\xc3\xb5uetega. Eelk\xc3\xb5ige tuleb v\xc3\xa4ltida prohvetlust ning \xc3\xbchiskonna parandamise plaane, mis seavad liiga kaugeid eesm\xc3\xa4rke. Avalik arutelu peab toimuma selges ja lihtsas keeles, milles saavad kaasa r\xc3\xa4\xc3\xa4kida k\xc3\xb5ik \xc3\xbchiskonnaliikmed. Popper veenab, et sellises \xc3\xbchiskonnas peab poliitika sisuliselt vastama teaduslikkuse n\xc3\xb5uetele ning ei tohi esineda demagoogiat. Avatud \xc3\xbchiskonnas pole kohta religioonile riigivalitsemise juures, sh ka kristlusele._NEWLINE_Avatud \xc3\xbchiskonna kodanikuks on indiviid. Indiviidid on \xc3\xbchendatud \xc3\xbchiskonnaks l\xc3\xa4bi osa saamise kriitilisest m\xc3\xb5istusest._NEWLINE_Oma teoses "Avatud \xc3\xbchiskond ja selle vaenlased" r\xc3\xa4\xc3\xa4gib Popper avatud \xc3\xbchiskonnast kui mingisugusest reaalsest v\xc3\xb5imalikkusest, kuid on hiljem oma arusaamasid t\xc3\xa4psustanud ning kinnitanud, et avatud \xc3\xbchiskond on tema jaoks pigem sarnane Immanuel Kanti regulatiivse ideega, mida tuleb m\xc3\xb5istuslikuks oleluseks eeldada._NEWLINE_Popper j\xc3\xa4tkab enda arvates Kanti filosoofilist suunda valgustuse poole. Ta v\xc3\xa4idab, et sisuliselt tegeleb ta sama asjaga, millega Kant tegeles oma kirjutistes, mis puudutasid \xc3\xbchiskonda ja inimest. "Kriitikate" Kanti on tema meelest v\xc3\xa4\xc3\xa4ralt t\xc3\xb5lgendatud saksa klassikalise idealismi sigitajana ning ta kinnitab, et Kant pole kunagi olnud selles m\xc3\xb5ttes idealist nagu n\xc3\xa4iteks Hegel.\n_START_SECTION_\nAvatud \xc3\xbchiskonna vaenlased\n_START_PARAGRAPH_\nAvatud \xc3\xbchiskonna vastandiks on suletud \xc3\xbchiskond, mille n\xc3\xa4iteks on ammused h\xc3\xb5imu\xc3\xbchiskonnad, kus areng oli tardunud pealike ja preestrite tegevuse t\xc3\xb5ttu, ning millest muutumist p\xc3\xbc\xc3\xbcti ideoloogiliselt v\xc3\xa4listada (muutuse v\xc3\xa4listamine ja h\xc3\xb5imu\xc3\xbchiskonna-nostalgia on ka Platoni riigiteooria sisu). Suletud \xc3\xbchiskondadeks on aga ka moodsad totalitaarsed \xc3\xbchiskonnad nagu toonane natsistlik Saksamaa ja stalinlik Venemaa, milles v\xc3\xb5im on koondunud liiga kitsa \xc3\xbchiskonnagrupi k\xc3\xa4tte, mis p\xc3\xbc\xc3\xbcab vahendeid valimata oma v\xc3\xb5imu s\xc3\xa4ilitada ega seisa \xc3\xbchiskonna arengu eest._NEWLINE_V\xc3\xb5ib v\xc3\xa4ita, et Popperi "avatud \xc3\xbchiskond" on reaalsele totalitarismile vastandumise eesm\xc3\xa4rgil loodud negatiivne m\xc3\xa4\xc3\xa4ratlus, reaktsiooniline ja afektiivne m\xc3\xb5iste. Popper ise tunnistab samuti, et selle m\xc3\xb5iste n\xc3\xa4ol on tegemist valgustuse ideaalist l\xc3\xa4htuva p\xc3\xbc\xc3\xbcdega falsifitseerida suletud \xc3\xbchiskondi demokraatliku \xc3\xbchiskonna ideaalide suhtes, st teatud m\xc3\xb5ttes propagandaga._NEWLINE_Suletud \xc3\xbchiskondadele on \xc3\xbchiseks m\xc3\xb5ttelaad, mis usub olevat m\xc3\xa4\xc3\xa4ratlenud ajaloo kui tervikliku protsessi seadusp\xc3\xa4rasused ja \xc3\xbchiskonna arenemise eesm\xc3\xa4rgi ning p\xc3\xbc\xc3\xbcab neid oma arusaamasid \xc3\xbchiskonnale peale suruda. Suletuse m\xc3\xb5ttelaadiga kaasneb usk sellesse, et eetilistel ja muudel m\xc3\xb5istetel on igavesti kehtivad m\xc3\xa4\xc3\xa4ratlused, oma olemus, mis on m\xc3\xb5\xc3\xb5dupuuks kogu \xc3\xbchiskondliku tegelikkuse hindamisel. Seet\xc3\xb5ttu v\xc3\xa4idab Popper, et suletud \xc3\xbchiskondades valdab essentsialistlik arusaam tegelikkusest, mida v\xc3\xb5ib tema arvates omistada nii Hegelile kui Platonile.\n_START_SECTION_\nAbstraktne \xc3\xbchiskond\n_START_PARAGRAPH_\n"Avatud \xc3\xbchiskonna ja selle vaenlaste" esimese k\xc3\xb6ite l\xc3\xb5pus esitab Popper huvitava m\xc3\xb5ttelise eksperimendi, milles ta kirjeldab avatud \xc3\xbchiskonna n\xc3\xa4itena abstraktset \xc3\xbchiskonda. Abstraktne \xc3\xbchiskond on selline \xc3\xbchiskond, kus inimesed puutuvad kokku ainult kriitilise m\xc3\xb5istuse tasandil, f\xc3\xbc\xc3\xbcsilised kokkupuuted on v\xc3\xa4listatud, liigutakse suletud mootors\xc3\xb5idukitega, \xc3\xbchiskondlik p\xc3\xa4ritolu ei piira inimese arengut ega karj\xc3\xa4\xc3\xa4ri, isiklikud ja intiimsed suhted on ainult hingesugulaste vahel, j\xc3\xa4rglasi hangitakse kunstliku viljastamise teel. Sellises \xc3\xbchiskonnas pole t\xc3\xa4htis, millisest sotsiaalsest grupist inimene p\xc3\xa4rineb, ega pole inimestel mingeid f\xc3\xbc\xc3\xbcsilisi k\xc3\xbctkeid, inimesed suhtlevad indiviidi puutumatuse tagamiseks ainult kirjat\xc3\xa4he vahendusel. Popper p\xc3\xbc\xc3\xbcab sellega v\xc3\xa4hendada \xc3\xa4\xc3\xa4rmise miinimumini inimese tegevust, mis ei mahu kriitilise ratsionalismi piiresse ning usub, et sellistes \xc3\xa4\xc3\xa4rmise abstraktsuseni piiratud tingimustes t\xc3\xb5useb esile "uutlaadi inividualism"._NEWLINE_Selline abstraktse \xc3\xbchiskonna kirjeldus meenutab aga kangesti Popperi enda poolt kritiseeritud Platoni \xc3\xbchiskonnamudelit ning pole teada, kui t\xc3\xb5siselt Popper oma m\xc3\xb5tteeksperimenti v\xc3\xb5ttis. Arvestades Popperi vaenulikkust religiooni ja muude inimese loomulike "n\xc3\xb5rkuste" suhtes v\xc3\xb5ib arvata, et v\xc3\xa4hemalt mingil m\xc3\xa4\xc3\xa4ral on abstraktse \xc3\xbchiskonna visioon m\xc3\xb5teldud t\xc3\xb5siselt v\xc3\xb5i moodustab Popperi n\xc3\xa4gemuse radikaliseeritud keskme. Selline \xc3\xbchiskonna m\xc3\xa4\xc3\xa4ratlus on aga aluseks v\xc3\xb5etud Bergsoni m\xc3\xa4\xc3\xa4ratluse peaaegu t\xc3\xa4pne vastand, kuigi l\xc3\xa4bi k\xc3\xb5lava intuitiivsuse ja religioosse valgustatuse osas ehk mingil m\xc3\xa4\xc3\xa4ral sellega \xc3\xbchilduv._NEWLINE_Bergsoni avatud \xc3\xbchiskonna kohta v\xc3\xb5ib \xc3\xbctelda, et see p\xc3\xb5hineb inimese kui isiku hinge avatusel teiste inimeste suhtes, Popperi oma aga suleb inimesed kui isikud \xc3\xbcksteise eest ning avab nad eelk\xc3\xb5ige ja ainult kriitilise m\xc3\xb5istuse lainel.\n_START_SECTION_\nAvatud \xc3\xbchiskonna hilisemaid t\xc3\xb5lgendusi\n_START_PARAGRAPH_\nPopperi \xc3\xb5pilane George Soros on p\xc3\xbc\xc3\xbcdnud revideerida avatud \xc3\xbchiskonna m\xc3\xb5iste sisu ning kinnitanud, et ka mittedemokraatlik \xc3\xbchiskond v\xc3\xb5ib olla avatud. Kui Popperi j\xc3\xa4rgi oleks n\xc3\xa4iteks Ameerika \xc3\x9chendriikide tegevus George W. Bushi juhtimisel Iraagis ilmselt igal juhul \xc3\xb5igustatud, siis Soros v\xc3\xa4idaks, et osad \xc3\xbchiskonnad omavad teistsugust traditsioonilist olelusviisi ning v\xc3\xb5ivad olla p\xc3\xb5him\xc3\xb5tteliselt avatud ka ilma demokraatia ning l\xc3\xa4\xc3\xa4nelike inim\xc3\xb5igusteta. Soros kinnitab, et kindlasti on n\xc3\xa4iteks ette kujutatav konfutsianistlik avatud \xc3\xbchiskond.'